Juba praegu võib täheldada Saksa kultuuri-, elustiili- ja turismimeedia intensiivset ja positiivset huvi Tallinna vastu. Et hõlbustada suviste reisiplaanide tegemist avaldas näiteks Saksa raudtee-ettevõte Deutsche  Bahn oma märtsi pardaajakirjas esindusliku artikli Tallinnast ja siinse kultuurielu põnevamatest tegijatest. Ajakirja DB Mobil lugejaskond ületab igakuiselt 1,5 miljoni piiri. Tallinnale pöörab põhjalikult tähelepanu ka märksa nooremale ja seiklushimulisemale auditooriumile suunatud ajakirja Cosmopolitan märtsi number, soovitades tänavu ilmtingimata Tallinnas ära käia.